《久雨路绝宾客稀少闻后土祠琼花盛开亦未果一往也》
宋代·吕本中

卧闻更鼓湿不鸣，晓窗但有摧檐声。云横不放山入坐，风怒欲倒江冲城。

东家酒熟花烂漫，折简唤客留娉婷。街头泥潦一尺许，意虽欲往无由行。

儒生活计亦不恶，蒲团坚坐到日落。映窗香穗触凝尘，过眼文书开病膜。

明朝新晴有佳处，稳看小槛翻红药。无双亭下一枝春，玉洁霜清未寥廓。

闭门懒出君莫笑，看汝多愁吾独乐。故人无事倘能来，为君试举舒州杓。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。